पति-पत्नी का किस करना गुनाह नहीं है, इरफान खान की वजह से लिखी फिल्म
Tiku Weds Sheru Writer Amit Anand Speaks On Nawaz-Avneet Kiss Controversy, नवाजुद्दीन सिद्दीकी और अवनीत कौर स्टारर फिल्म ‘टीकू वेड्स शेरू’ हाल ही में ओटीटी पर रिलीज हुई है। फिल्म को दर्शकों से मिला-जुला रिस्पॉन्स मिला है।
नवाजुद्दीन सिद्दीकी और अवनीत कौर स्टारर फिल्म ‘टीकू वेड्स शेरू’ हाल ही में ओटीटी पर रिलीज हुई है। फिल्म को दर्शकों से मिला-जुला रिस्पॉन्स मिला है। फिल्म से जुड़ी सबसे खास बात यह है कि इससे तीन कलाकारों ने डेब्यू किया है। जहां अवनीत कौर की यह बॉलीवुड डेब्यू फिल्म है तो वहीं एक्ट्रेस कंगना रनोट ने इससे बतौर प्रोड्यूसर डेब्यू किया है। इसके अलावा राइटर अमित तिवारी आनंद की भी यह पहली फिल्म है। उन्होंने फिल्म के डायरेक्टर साई कबीर के साथ मिलकर इसकी कहानी लिखी है। फिल्म रिलीज होने के बाद हमने अमित से कई मुद्दों पर बात की।
एक नजर अमित आनंद से हुई इस बातचीत पर…
सवाल- 'टीकू वेड्स शेरू' की कहानी की शुरुआत कहां से हुई?
जवाब- फिल्म की कहानी एक कोलेबोरेटिव तरीके से आई। सच कहूं तो हमने कभी इसकी कहानी लिखी ही नहीं। यह डायरेक्ट स्क्रीनप्ले और डायलॉग वाली फिल्म है। एक थॉट था जिसे लेकर मेकर्स पहले ही अनाउंस कर चुके थे इरफान खान और कंगना रनोट को लेकर। फिर इस फिल्म में मेरी एंट्री हुई और वहां से स्क्रिप्ट शुरू हुई। मैं इस फिल्म से सिर्फ इरफान खान साहब की वजह से जुड़ा। मेरे लिए वो एक तरह से भगवान थे। मुझे उनके साथ बैठने और बात करने का मौका मिलता था, बस वो ही काफी था। उन्होंने ही मुझे इस फिल्म को लिखने के लिए प्रेरित किया तो मैं इससे जुड़ गया। लिखते-लिखते यह मेरी फिल्म बन गई। यह फिल्म इरफान साहब की वजह से ही लिखी गई और यह पूरी तरह से उन्हीं की फिल्म थी।
सवाल- सालों तक जब यह फिल्म अटकी रही तब किसी और डायरेक्टर को अप्रोच क्यों नहीं किया?
जवाब- साई कबीर शुरू से ही फिल्म के साथ थे। वो इसके को-राइटर भी हैं तो ये सवाल तो कभी था ही नहीं कि डायरेक्टर चेंज करना है। एक्टर तो हम कभी सोचते ही नहीं थे कि इरफान साहब के अलावा किसी और को कास्ट करने का। एक्ट्रेस भले ही कई बार चेंज हुईं क्योंकि कुछ दिनों के बाद कंगना इस फिल्म से हट गई थीं। कई एक्ट्रेसेस को हमने अप्रोच किया। फिर हम इसे मैडॉक फिल्म्स के साथ शुरू करने ही वाले थे कि इरफान साहब बीमार पड़ गए। लेकिन हमने कभी इसे किसी और को अप्रोच करने का नहीं सोचा।
सवाल- आपने इसे इरफान खान को सोचकर लिखा था। बाद में जब नवाजुद्दीन फिल्म से जुड़े तो क्या स्क्रिप्ट में कोई बदलाव किए?
जवाब- हमने इसे 2014 में लिखा था। पहले इस स्क्रिप्ट के सारे डायलॉग इरफान साहब के ही मीटर में थे। बाद में इसमें काफी चेंजेस हुए। आपके चाहते हुए और ना चाहते हुए भी फिल्म बनते-बनते बहुत कुछ बदल जाता है। कई बार इन चेंजेस से मैं खुश होता था और कई बार मुझे ये बदलाव पसंद नहीं आते थे पर क्या ही किया जा सकता है। अब लोगों को फिल्म पसंद आएगी तो उसकी तारीफ भी मुझे मिलेगी और बुरी लगेगी तो उसकी गाली भी मैं खाऊंगा।
सवाल- फिल्म में नवाज-अवनीत के बीच किसिंग सीन पर कई लोगों को आपत्ति है। क्या कहेंगे?
जवाब- यह सीन हमने फिल्म के पहले ड्राफ्ट में ही लिखा था। फिल्म में इस सीन की जरूरत थी इसलिए इसे रखा गया है। बाकी इस सीन पर लोगों का आपत्ति जताना मेरी समझ से परे है। अगर आप देखें तो हमारे घरों में भी ऐसा हुआ है कि दादाजी की उम्र 50 साल थी और उनकी शादी 18 साल की लड़की से की गई। मेरे पैरेंट्स की ऐज में भी 10 से 15 साल का डिफरेंस है। तो यही डिफरेंस हमारी फिल्म के किरदारों में है। नवाज के किरदार की उम्र 40 साल दिखाई गई है जिसकी शादी एक 20 साल की लड़की से हो जाती है। अगर दो लोगों के बीच प्यार है और उनकी शादी हो चुकी है, तो उनका किस करना गुनाह है क्या? मुझे तो नहीं लगता। बाकी कई बार तो मुझे लगता है कि कुछ लोगों का मकसद होता है कि वो दूसरों को नुकसान पहुंचाएं। ऐसे ही लोग विवाद पैदा करते हैं।
सवाल- कंगना ने कभी बताया कि उन्होंने इस कहानी में क्या देखकर इसे प्रोड्यृस करने का फैसला किया?
जवाब- कंगना को इसकी कहानी काफी पसंद थी। इसी वजह से उन्होंने पहले इसे साइन भी किया था। साई कबीर के साथ वो पहले भी काम कर चुकी थीं। इसके अलावा वो अपनी प्रोडक्शन कंपनी भी खोल रही थीं तो उनको एक अच्छी स्क्रिप्ट चाहिए थी।
सवाल- इंडस्ट्री में कंगना की इमेज पंगे लेने वाली है। उनके साथ काम करने का आपका एक्सपीरियंस कैसा रहा?
जवाब- मेरे साथ तो उनका कभी कोई पंगा नहीं हुआ। वो हमेशा मेरे साथ स्वीट ही रहीं। इस फिल्म के साथ उनका भी थोड़ा पर्सोना चेंज हुआ। थोड़ा कॉन्फिडेंस भी आया और वो थोड़ा डॉमिनेटिंग भी हुईं पर हमारे साथ उन्होंने कभी कोई गलत व्यवहार नहीं किया। मेरे साथ वो काफी प्रोफेशनल थीं। पर्सनल लेवल पर मैं उनको नहीं जानता तो इस बारे में कोई कमेंट नहीं करूंगा।
सवाल- आप भी एक राइटर है। मनोज मुंतशिर की आदिपुरुष के बारे में कुछ कहना चाहेंगे?
जवाब- मेरा ऐसा मानना है कि कोई भी फिल्म बनाते वक्त हम खुद से 5 सवाल पूछते हैं। अरे भैया जो हमारा किरदार है वो कौन है? क्या है? कहां है? किससे क्या बोल रहा है और क्यों बोल रहा है? बस इतना ही तो सोचना था। अगर राम भगवान या हनुमान जी जो आज से साढ़े सात हजार साल पहले पृथ्वी पर थे तो मुझे नहीं लगता कि वो उस वक्त ऐसी टपोरी भाषा का प्रयोग करते होंगे।
और सबसे बड़ी बात यह है कि मेरी फिल्म में कोई गलती है तो मैं उसे स्वीकारूंगा और कहूंगा कि कोई बात नहीं मैं अगली बार कुछ अच्छा करूंगा। आप कुछ और ट्राई कर रहे थे जो ठीक है पर जब कुछ गलती हुई है तो उसे स्वीकार तो लीजिए। पर आप लगातार अपने बयान बदल रहे हैं। कभी कहते हैं कि मैं रामायण बना रहा था फिर कहते हैं कि मैं तो कुछ और बना रहा था। तो यह सब करने से कोई फायदा नहीं है। बाकी कुल मिलाकर कुछ नहीं होगा। कुछ समय बाद यह कॉन्ट्रोवर्सी बैठ जाएगी और जो उनके पॉलिटिकल सपोर्ट हैं वो फिल्म का सपोर्ट कर देंगे।
पर एक चीज है जो हमेशा रहेगा और वो यह है कि आज से 50 साल बाद जब लोग इस फिल्म को देखेंगे तब हो सकता है कि लोगों को लगे कि क्या राम भगवान या हनुमान जी इस तरह की भाषा बोलेते थे। तो वो एक डैमेजिंग फैक्टर है। बाकी इतना ही कहूंगा कि राइटर को इन सभी चीजों को ध्यान में रखते हुए थोड़ी समझदारी दिखानी चाहिए।
सवाल- अपकमिंग प्रोजेक्ट्स कौन से हैं?
जवाब- एक कॉमेडी फिल्म है ‘सॉफ्टी वेड्स पिंटू’ जिसे एक बड़े डायरेक्टर डायरेक्ट करेंगे। एक वेब सीरीज है हॉट स्टार के लिए ‘कैंडिडेट’, जो यूपी में बेस्ड है। इसके अलावा ‘गिलहरी’ नाम की एक फिल्म है जिसे मैं डायरेक्ट करूंगा। इसके अलावा कुछ एक्टिंग प्रोजेक्ट्स भी हैं जिनकी डिटेल शेयर नहीं कर सकता।